Politiet har svært ved at fange ballademagere, som gør livet surt for hueklædte festaber

Ved du noget, så kontakt os. Sms/mms til 1224 (alm. takst), eller send mail til 1224@eb.dk.

Flere studentervogne er igennem dagen blevet angrebet med æg og vand og et enkelt tilfælde sten på den københavnske vestegn.

- Folk har ingen respekt. Det er jo helt ude i hampen, raser en far fra Albertslund, hvis datter er ude at køre i studentervogn på Vestegnen.

Han ønsker ikke sit navn frem, men er uendelig træt af, at de feststemte unge mennesker ikke kan få lov at nyde deres dag uden ballade.

Ingen ramt af sten

Thomas Mejborn, vagtchef ved Københavns Vestegns Politi, bekræfter, at politiet har modtaget flere anmeldelser om chikane mod studentervogne i poiltikredsen.

- Der er tale om Brøndby Strand, Albertslund, Rødovre og Hvidovre, hvor vi har fået anmeldelse om, at der står nogle unge mennesker og kaster med æg og vandballoner. Vi har hørt om et enkelt tilfælde med sten, uden at nogen er blevet ramt eller kommet til skade, siger vagtchefen til Ekstra Bladet.

Politiet har dog svært ved at pågribe ballademagerne:

- Når vi kommer frem, oplever vi, at hverken studenter, vogn eller de formastelige, der har kastet (æg osv., red.), er til stede. Men vi tager det seriøst, for det hører ingen steder hjemme.

Artiklen fortsætter under billedet:



Politiet ude ved en ramt vogn i Høje Taastrup. Foto: Steven Knap/Byrd

Tag billeder og video

Politiet har opfordret enkelte til at tage billeder eller optage video, når vognene bliver angrebet.

- Så har vi noget, vi kan gå efter personer og køretøjer med efterfølgende.

Alvorsgraden af chikanen er også til at overse:

- Hvad er vi ude i - æg og vandballoner - det hører under overtrædelse af ordensbekendtgørelsen, og vi er selvfølgelig også nødt til at prioritere, påpeger vagtchefen, som dog uhyre gerne vil fange ballademagerne.

- De skal stoppe sig selv. De unge har taget pænt tøj på for at tage ud at feste. Det er ikke okay.

Vagtchefen tilføjer, at man i kredsen havde overvejet at sende ekstra mandskab på gaden, fordi studenterchikanen langt fra er et nyt fænomen.

Artiklen fortsætter under billedet:



Patrulje ude ved en ramt vogn. Foto: Steven Knap/Byrd

- Problemet er, at de (ballademagerne, red.) vælger tid og sted, og der er tale om en stor politikreds.

I skrivende stund har politiet modtaget fem henvendelser - den første klokken 13.30 i dag, fredag, - og anmelderne findes både blandt studenter og chauffører.

Ved du noget, så kontakt os. Sms/mms til 1224 (alm. takst), eller send mail til 1224@eb.dk.